Covid-19:Onderskeie maniere waarop finansiële hulp aangebied word - Corona Krisissentrum
Tuis / COVID-19 / Covid-19:Onderskeie maniere waarop finansiële hulp aangebied word
Covid-19:Onderskeie maniere waarop finansiële hulp aangebied word
Verskeie ekonome en kenners het reeds gewaarsku dat die Covid-19-pandemie katastrofiese gevolge vir die land se ekonomie en verskeie ondernemings inhou.
Die onafhanklike ekonoom, Mike Schüssler, bereken dat tot 1,6 miljoen poste in die formele sektor en 'n verdere 1,5 miljoen in die informele sektor weens die pandemie verlore kan gaan. Teen die einde van Desember 2019 het 10,2 miljoen mense in die formele sektor gewerk, maar Schüssler verwag dat na 'n maand van nasionale inperking 1,67 miljoen poste teen die einde van die tweede kwartaal verlore kan wees.
Verdere werksverliese kan ook nie uitgeskakel word nie omdat die inperking nie tot slegs die aanvanklike drie weke beperk is nie, maar tot dusver met 'n verdere twee weke verleng is.
Solidariteit steun die stryd teen die Covid-19-pandemie ten volle en streef daarna om die virus se uitwerking te minimaliseer. Die regering se verbod op die lewering van dienste en vervaardiging van 'n nie-noodsaaklike aard het egter 'n uitermatige negatiewe uitwerking op die ekonomie en op werksekerheid in die land. Suid-Afrika is 'n land van werkers wat nie net die land se ekonomie aan die gang hou nie, maar die groot meerderheid werkers is ook afhanklik van 'n daaglikse inkomste om die pot aan die kook te hou.
Die regering het sedert die afkondiging van die inperkingsmaatreëls aankondigings gedoen en fondse beskikbaar gestel om werkgewers en werknemers in die tydperk te help. Solidariteit het egter bevind dat daar onduidelikhede bestaan oor die spesifikasies wat aan klein-, mikro- en middelslagondernemings (KMMO's) gestel word om vir befondsing te kwalifiseer en om daarvoor te kan eis. Die regering se planne om die toestaan van krisisbefondsing aan KMMO's onderhewig te maak aan swart ekonomiese bemagtiging het daartoe gelei dat Solidariteit op 25 Maart 'n klag by die Suid-Afrikaanse Menseregtekommissie (SAMRK) teen die regering aanhangig gemaak het. Solidariteit het daarna ook 'n dringende aansoek op die presidensie en verskeie ministeries beteken. Die saak is geskeduleer om op 28 April in die Noord-Gautengse hooggeregshof aangehoor te word.
Flip Buys, die voorsitter van die Solidariteit Beweging, het 'n brief aan die president en die tersaaklike ministers gerig met omvattende voorstelle oor die opskorting van die nasionale inperking. 'n Memorandum is ook aan die president en die betrokke ministers gestuur waarin Solidariteit se steun vir 'n nuwe vorm van inperking aangedui word wat gesondheids- en ekonomiese kwessies in balans bring.
Solidariteit se voorgestelde goeie praktykskode en die maatreëls wat hy voorstel om gesonde ordentlike werk te verseker tydens en ná die Covid-19-pandemie is sorgvuldig saamgestel om sodoende die ekonomiese en gesondheidsaspekte in ag te neem.
Solidariteit het 'n lys saamgestel van die hulp wat deur die regering en private instellings aangebied word. Die lys word deurlopend bygewerk.
Finansiële ingrepe wat gedurende die Covid-19-pandemie aangebied word:
Aansporing op indiensnemingsbelasting (IBS)
Werknemers wat as gevolg van blootstelling by die werkplek met die koronavirus besmet word (tuis, sowel as by die gewone werkplek) word deur die Vergoedingsfonds vergoed. Vir meer besonderhede oor die Vergoedingsfonds besoek die volgende skakel: http://www.labour.gov.za/Contacts/Pages/Contacts-CF.aspx
Die departement van handel, nywerheid en mededinging het regulasies in die banksektor goedgekeur wat verskillende vrystellings bied wat banke in staat stel om saam te werk tot voordeel van klein ondernemings, verbruikers en ander ondernemings wat in nood is.
Tans bied banke 'n verskeidenheid van oplossings ten opsigte van die betaling van skuld. Kontak jou bank vir meer besonderhede.
Departement van kleinsakeontwikkeling
Die departement van kleinsakeontwikkeling het R500 miljoen aan KMMO's wat tans aktief is, beskikbaar gestel. Aansoeke vir klein- tot mediumgrootte ondernemings wat hulp benodig tydens die Covid-19-pandemie kan hier geregistreer word: https://smmesa.gov.za./
Ondersteuning aan die informele sektor
'n Veiligheidsnet word tans ontwikkel om persone in die informele sektor te ondersteun. Meer aankondigings word binnekort verwag.
Die IDC (Industrial Development Corporation)
Die IDC en die departement van handel, nywerheid en mededinging het R3 miljard beskikbaar gestel om ondernemings tydens die Covid-19 pandemie te ondersteun. Besoek https://www.idc.co.za/ vir meer inligting.
Die regering se Solidariteit-fonds
Hierdie fonds is 'n fonds wat deur die regering in die lewe geroep is en moenie met die Solidariteit Beweging se inisiatiewe verwar word nie. Die Solidariteit Beweging hetsy eie krisisfonds gestig en meer besonderhede hieroor is by die volgende skakel beskikbaar – www.krisisfonds.co.za
Die regering se Solidariteit-fonds is gestig nadat pres. Ramaphosa 'n beroep op Suid-Afrikaners en Suid-Afrikaanse ondernemings gedoen het om die land te help in sy stryd teen die Covid-19-pandemie en die gevolge daarvan op die ekonomie. Die Rupert- en Oppenheimer-families het die fonds aanvanklik van die grond af gekry deur R1 miljard elk tot die fonds by te dra. Die sakeman Patrice Motsepe sowel as Mary Oppenheimer het intussen ook R1 miljard elk geskenk. Die fonds word hoofsaaklik aangewend om die regering te help in die stryd teen Covid-19 en om die ekonomie, ondernemings en indiwidue te help om kop bo water te hou.
Die Nasionale Rampvoordeelfonds van die WVF
Die Werkloosheidsversekeringsfonds (WVF) het R30 miljard opsygesit om Covid-19-verwante werksverliese te takel, werksbehoud te ondersteun en om eise vir korttyd te hanteer.
Lopende betaalstelsel (PAYE) en voorlopige belasting op korporatiewe inkomste
Klein en middelslagondernemings met 'n omset van minder as R50 miljoen mag 20% van hul lopende betaalstelsel-verpligtinge oor die volgende vier maande uitstel en mag 'n gedeelte van hul voorlopige belastingbetaling vir korporatiewe inkomste sonder boetes of rente oor die volgende ses maande uitstel.
Betaling van toelae van die Suid-Afrikaanse agentskap vir maatskaplike sekerheid (SASSA)
Die Suid-Afrikaanse agentskap vir maatskaplike sekerheid het besluit om die betaling van Sassa-toelae voortaan oor 'n langer tydperk te versprei om pensionarisse en mense met gestremdhede teen die drukte van maandeindbetalings by betaalpunte te beskerm. Hulle sal voortaan dus vroeër betaal word. Vir meer inligting besoek die volgende skakel – https://www.sassa.gov.za/newsroom/Documents/SASSA%20Media%20Statement%20-%2008-04-2020.pdf
Die SAFT is 'n onafhanklike trusts wat deur Nicky en Jonathan Oppenheimer in vennootskap met die regering en die privaat sektor in die lewe geroep is. Die onmiddellike doel is om finansiële voordele uit te brei na werknemers van klein, mediumgrootte en mikro-ondernemings (KMMO's) wat gevaar staan om hul werk te verloor of om 'n verlies aan inkomste te ly weens Covid-19. Die hulp neem die vorm aan van rentevrye lenings aan werknemers van deelnemende KMMO's.
Die KMMO-werkgewers doen aansoek vir die skema deur hul gekose bankvennoot en die bank maak die geld beskikbaar aan die werknemers wat daarvoor in aanmerking kom. Die werknemers self dra geen aanspreeklikheid nie en hoef nie die geld terug te betaal nie. Die onderneming betaal die lening terug oor 'n tydperk van vyf jaar sonder dat rente gehef word. Die bankvennote is Standard Bank, FNB, Absa en Nedbank. Vir meer inligting besoek https://opp-gen.com/saft/
Hulp aan die toerismebedryf
Die departement van toerisme het R200 miljoen beskikbaar gestel om KMMO's in die toerisme- en gasvryheidsektor by te staan. Dié sektor verkeer tans onder groot druk weens die nasionale en internasionale reisverbod. Vir meer besonderhede besoek gerus https://www.tourism.gov.za/CurrentProjects/Tourism_Relief_Fund_for_SMMEs/Pages/Tourism_Relief_Fund_for_SMMEs.aspx
Tydelike Werknemer-Werkgewer-hulpskema (TERS)
Die departement van arbeid het onlangs aangekondig dat werkgewers wat hul ondernemings se deure moet sluit en nie hul werknemers kan betaal nie, vir hierdie voordeel kan aansoek doen. Stuur 'n e-pos na covid19ters@labour.gov.za vir meer besonderhede.
BTW-vrystelling op noodsaaklike goedere wat ingevoer word
Volgens maatreëls wat ingevolge die Wet op Rampbestuur Nr. 57 van 2002 ingestel is, sal "noodsaaklike goedere" soos omskryf in regulasie R398 in die Staatskoerant nr. 43148 van 25 Maart 2020 (in paragraaf A van Aanhangsel B), onderhewig wees aan 'n verdere en volledige korting van invoerbelasting tydens invoer (ingevolge Item 412.11 / 00.00 / 01.00 van Bylae 1 tot die Wet op Belasting op Toegevoegde Waarde 89 van 1991 en kortingsitem 412.11 van Bylae 4 van die Doeane en Aksynswet 91 van 1964). Dit geld slegs vir sekere ingevoerde goedere.
Vir meer inligting besoek gerus https://www.sars.gov.za/Media/Pages/CoronaVirus.aspx
Eise vir Werkloosheidsversekering van die Werkloosheidversekeringsfonds (WVF)
Waar 'n bydraer ('n werknemer wat tot die WVF bydra) 14 dae lank in kwarantyn geplaas is, of in spesiale omstandighede vir langer as 14 dae in kwarantyn is, sal die werknemer onder Deel C van die Wet op Werkloosheidversekering, soos gewysig, gedek word en dus vir siektevoordele kwalifiseer. Bydraers kan ook eis wanneer hul werksure verminder word. Om uit te vind wanneer jy by die WVF kan eis, besoek gerus https://www.ufiling.co.za/
As jou werkgewer jou egter gedurende hierdie tyd op onbetaalde verlof plaas, of as jy tydelik ontslaan is, of as 'n onderneming dit slegs kan bekostig om 'n deel van jou salaris te betaal, kan jy 'n spesiale uitbetaling van die Covid-19- tydelike verligtingskema, ook bekend as die TERS-skema, ontvang.
As jy nie seker is of jy vir WVF geregistreer is nie, is dit die beste om met jou werkgewer in verbinding te tree. Indien jy nie daarvoor geregistreer is nie, maak direkte kontak met die departement van arbeid of die WVF.